Radičová, Iveta, predsedníčka vlády SR (2011-06-02):
Ďakujem veľmi pekne. Vážený pán poslanec, nórske a švajčiarske fondy prispievajú na zmiernenie regionálnych rozdielov ako z hľadiska Slovenska, tak z hľadiska Európy ako kontinentu. V čase ekonomickej krízy a rozkolísanej situácie v rámci Európskej únie je týchto 200 mil. eur významný, spoľahlivý zdroj financovania aktivít na Slovensku v lokalitách a regiónoch, ktoré sú z hľadiska finančných zdrojov a celkovej úrovne rozvoja poddimenzované. Nórsky finančný mechanizmus, zjednodušene nórske fondy, sa na Slovensku implementujú v dvoch programovacích obdobiach. Prvé sa vzťahovalo na roky 2004 až 2009 a druhé 2009 až 2014. Prvé obdobie na úrovni projektov skončilo a čoskoro, 27. júna, sa bude konať záverečná konferencia na Bôriku za účasti významných predstaviteľov z Nórskeho kráľovstva, kde bude vyhodnotenie tohto celého prvého obdobia. Súčasne to bude otváracia konferencia druhého obdobia nórskych fondov, ktorá siaha až do roku 2014. Slovenská republika bola prvou krajinou, s ktorou Nórske kráľovstvo Memorandum na druhé obdobie podpísalo. Mala som tú česť počas oficiálnej návštevy nórskeho kráľovského páru minulý rok v októbri toto Memorandum s jeho výsosťou Haraldom V. za Slovenskú republiku podpísať. Prvé obdobie nórskych fondov sa realizovalo na základe medzinárodných zmlúv medzi Nórskom, Islandom a Lichtenštajnskom na jednej strane a Slovenskou republikou ako prijímateľskou krajinou na strane druhej. Tieto dohody z roku 2005 umožnili Slovensku použiť 65 mil. eur na financovanie projektov a blokových grantov, pričom správu fondov vykonával Úrad vlády. V roku 2005 vyhlásil prvé tri výzvy. Snahou bolo nájsť sprostredkovateľov blokových grantov v oblasti fondu pre mimovládne organizácie, štipendijného fondu a Fondu pre výskum. V roku 2006 vyhlásil Úrad vlády výzvu na individuálne projekty. S ich implementáciou sa začalo v roku 2007. V roku 2008 nasledovali ďalšie dve výzvy na individuálne projekty. Jedna bola pre malých a stredných podnikateľov a druhá pre subjekty z verejného a tretieho sektora. Fondy spravuje Národný kontaktný bod, ktorý je začlenený do Úradu vlády Slovenskej republiky. Podarilo sa zazmluvniť 99,7 % alokácie týchto finančných prostriedkov. Realizovali sa prostredníctvom 101 individuálnych projektov a 220 malých podprojektov. Spolu 321 subjektov po celom Slovensku, ktoré 30. apríla 2011 svoje aktivity skončili. Programovacie obdobie z bývalého obdobia vlády hodnotím veľmi pozitívne ako úspešné. V súčasnosti Národný kontaktný bod pre švajčiarske a nórske fondy na Úrade vlády Slovenskej republiky spracováva posledné žiadosti o platby a administratívne uzatvára celú implementáciu projektov. Z hľadiska čerpania finančných prostriedkov podľa údajov ministerstva financií k 27. máju 2011 bolo čerpanie zo štátneho rozpočtu na úrovni 88 % z čistej alokácie, 70 % bolo už aj refundovaných späť do štátneho rozpočtu od donorov. Národný kontaktný bod predpokladá, že celkovo bude poskytnutých a následne refundovaných viac ako 90 % čistej alokácie. Úspory vznikli jednak úsporami pri verejnom obstarávaní, ako aj tým, že v niektorých prípadoch musel Národný kontaktný bod od zmluvy s konečným prijímateľom odstúpiť. 101 individuálnych projektov realizovali najmä mimovládne organizácie, 25 projektov implementovala miestna samospráva, 17 projektov príspevkové a rozpočtové organizácie, 10 projektov samosprávne kraje, 12 vysoké školy a 5 štátna správa. Je viacero veľmi pekných príkladov úspešných projektov, na ilustráciu kaštieľ v areáli Domova sociálnych služieb Prakovce – Matilda Huta, kde sa zriadilo rehabilitačné centrum. Konečným prijímateľom bol Košický samosprávny kraj. Zrekonštruované zariadenie slúži ako hydroterapeutické centrum pre klientov Domova sociálnych služieb so sídlom v Prakovciach. Poskytuje služby deťom, dospelým. Dve tretiny klientov má k mentálnemu postihnutiu, bohužiaľ, pridružený aj telesný postih. Prepojila sa budova kaštieľa s fungujúcimi objektmi v areáli DSS, pričom sa vytvorili priestory pre rehabilitačné centrum. Celý areál domova bol zrekonštruovaný z prostriedkov viacerých fondov. V prvej etape Európska rozvojová banka, fondy finančného mechanizmu, nórsky finančný mechanizmus a v tretej etape dostalo dokončenie tohto centra zelenú aj zo štrukturálnych fondov. Tým sa podarí vlastne celý areál, kompletný areál s kompletnými službami zrekonštruovať a aj prevádzkovať. Iný príklad je projekt regulácie potokov obce Nižný Slavkov, Slavkovský potok a Čierny močiar, kde prijímateľom grantu vo výške 540 000 eur bola obec Nižný Slavkov, kde sa podarilo v dĺžke 1 542 m úprava a regulácia Slavkovského potoka, rovnako Čierny močiar upravený, Štengoský potok upravený, vytvorili sa betónové vence, osadili sa lávky pre peších, obojstranné oporné múry – jednoducho kompletný protipovodňový program aj s úpravou životného prostredia. 220 podprojektov bolo implementovaných cez tzv. blokové granty. Celkovo sa projekty realizovali v prioritných oblastiach: ochrana životného prostredia 12 projektov, podpora trvalo udržateľného rozvoja 11, zachovanie európskeho kultúrneho dedičstva 14, rozvoj ľudských zdrojov 18, do zdravotníctva a starostlivosti o deti 12, do výskumu 17 projektov, na posilnenie súdnictva 4, regionálna politika, cezhraničné aktivity 11, technická pomoc súvisiaca s implementáciou európskeho práva 2 projekty. Spomenula som, že celkové uzavretia a vyhodnotenie bude v lete, najneskôr na jeseň. Dnes už znovu môžem len zopakovať a povedať, že sa v rámci projektov podarilo na ochranu životného prostredia rekonštruovať 5 186 m vodných tokov, vysadilo sa 2 000 stromov, vybudovalo vyše 17 km kanalizačných sietí, 2 čističky odpadových vôd. Okrem toho sa rozšírili kapacity pre umiestňovanie detí, zvýšila sa plocha na dieťa v priemere o 10 m2	, nové zariadenia pre matky v núdzi, obete násilia, dôchodcov a postihnuté deti, kde sa zvýšil počet miest o 80 a zrekonštruovalo sa viac ako 3 000 m2 podlahovej plochy pre matky v núdzi, obete domáceho násilia, dôchodcov a postihnuté deti. A to nespomínam projekty, ktoré viedli k zníženiu spotreby elektrickej energie, či projekty, ktoré zvyšovali produkciu biomasy alebo znižovali produkciu emisií. V druhom období do roku 2014 získa Slovenská republika z nórskych fondov 80,7 mil. eur a bude táto podpora nasmerovaná na adaptáciu, na zmenu klímy, cezhraničné aktivity, domáce násilie a rodovo podmienené násilie, obnovu kultúrneho dedičstva, podporu projektov mimovládnych organizácií a štipendiá. Ešte, ak dovolíte, k švajčiarskym fondom. Švajčiarska konfederácia poskytuje Slovenskej republike nenávratnú pomoc vo výške 66 866 000 mil. švajčiarskych frankov, čo je zhruba 54 mil. eur. V programe švajčiarsko-slovenskej spolupráce je cieľom znížiť hospodárske a sociálne rozdiely. Jednotlivé projekty je potrebné zmluvne prideliť do 13. júna 2012 a finančná podpora bude trvať do 13. júna 2017. Výber podporených projektov je dvojkolový. K dnešnému dátumu je ukončené prvé kolo výberu podporovaných projektov rozhodnutiami Švajčiarskej konfederácie. Do druhého kola postupujú iba žiadatelia, ktorí v prvom kole dostali zo Švajčiarskej konfederácie kladné rozhodnutie. Konečné rozhodnutie je opäť na strane Švajčiarska. Ostatné programy, ktoré sú v rámci tohto fondu, v rámci prevencie a manažmentu prírodných katastrof, je oprávneným subjektom ministerstvo vnútra. To predložilo projekt Zlepšenie pripravenosti záchranných zložiek ministerstva vnútra na budovanie, posilňovanie a prípravu kapacít a orgánov určených na prácu v území zasiahnutom prírodnými katastrofami. V rámci posilnenia inštitúcií a kapacít pre boj proti korupcii a organizovanému zločinu sú oprávnenými subjektmi ministerstvo spravodlivosti. To má tiež svoj projekt a ten robí v spolupráci s ostatnými inštitúciami, ale najmä v oblasti rozvoja technologickej inovácie súdno-trestnej a súdno-civilnej agendy ministerstva spolu s ministerstvom vnútra, s projektom rovnako Policajného zboru Acheron. V rámci obnovy a modernizácie základnej infraštruktúry a skvalitnenia životného prostredia sú podporované projekty v oblasti vodného hospodárstva, odpadových vôd a hlavne čistenie komunálnych odpadových vôd. Na základe rozhodnutia Švajčiarskej konfederácie do druhého kola postúpilo sedem žiadostí o grant. V oblasti ochrany prírody Štátna ochrana prírody Slovenskej republiky, Rozvoj ochrany prírody a chránených území v slovenských Karpatoch a Národné lesnícke centrum Zvolen s projektom Monitoringu a výskumu lesných ekosystémov, to je ďalšia schválená priorita. Štipendijný fond, ktorý má posilniť vedecký potenciál, tento je spravovaný Slovenskou akademickou informačnou agentúrou a na švajčiarskej strane Rektorskou konferenciou. Prvé kolo výberu štipendistov prebehlo a desať žiadateľov získalo podporu vo výške celkovo 700 000 švajčiarskych frankov. Sú tu ešte projekty v oblasti technickej a odbornej prípravy a blokový grant pre mimovládne organizácie a financovanie partnerstiev, kde sú ďalšie finančné prostriedky vo výške 250 000 švajčiarskych frankov. Veľmi dobre využívané fondy a tu je kontinuita a verím, že tie projekty budú rovnako úspešné. Ďakujem.